I Gulatingslova var flytting av grensesteiner angitt som ubotamål og lot seg ikke sone. Også seksuell omgang mellom menn medførte ubotamål, om partene ble kjent skyldige. Dersom de nektet, og det likevel gikk rykter i bygda, kunne de prøve å bevise sin uskyld med jernbyrd; men pave Innocens 3. nektet i det fjerde Laterankonsil i 1215 kirkens velsignelse til enhver som underkastet seg jernbyrd eller annen gudsdom. Magnus Lagabøtes landslov fra 1274 nevner ikke noe om jernbyrd.